35. schôdza NR SR - 14.deň - B. popoludní
Dátum: 2025-06-17
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

Ďakujem pán predsedajúci za slovo. Vážený pán predsedajúci, vážený pán minister, milé kolegyne, kolegovia, dovoľte aj mne, aby som sa v krátkosti vyjadril k tomuto návrhu zákona. Nebudem hovoriť ako právnik, ani ako ekonóm. Chcem sa prihovoriť, alebo vyjadriť sa k tomuto návrhu zákona, ktorý má rešpekt voči ľuďom, ktorí denno-denne nastupujú do služby s vedomím, že z tejto služby sa nemusia nikdy ani vrátiť. Hovorím teda o hasičoch, teda o mužoch, ale aj zároveň aj o ženách, ktorí aj teraz, povedzme v tejto chvíli niekde zasahujú pri požiari, dopravnej nehode, alebo zachraňujú ľudské životy v denno-denných situáciách v podmienkach, ktorých žijeme. Dlhé roky sa o týchto podmienkach aj veľa hovorilo, ale málo sa asi zmenilo. A práve preto som veľmi rád, že ministerstvo vnútra po dlhej dobe prichádza s niečím konkrétnym, reálnym, teda krokmi, ktoré prácu týchto hasičov a hasičiek budú zohľadňovať nielen slovami, ale aj skutkami. A za to patrí aj ministrovi vnútra vďaka, že sa snažil túto situáciu riešiť. Tento návrh zákona rieši veľmi konkrétne dlhodobo neriešiteľný problém. Tento problém sa týkal, ako bolo odznené aj v prvom čítaní, služobného času hasičov a služobného času za služobnú pohotovosť týchto hasičov, ktorá im doteraz nebola započítaná do týždenného pracovného limitu, hoci reálne v službe boli, pracovali. Ich pohotovosť sa doteraz považovala len za niečo, povedzme že čas medzi, ak by som to tak mohol pomenovať. Ale pre každého z nás je jasné, že v tej robote boli a ten hasič v tej pohotovosti musel byť a musel byť do niekoľkých sekúnd, alebo minút vlastne pripravený zasiahnuť v rámci toho problému, do ktorého sa hocikto z nás mohol dostať. A práve tento čas nebol ocenený a z tohto dôvodu som rád, že ministerstvo sa k tomuto postavilo a snažilo sa riešiť tento problém. Novela zákona po novom zohľadňujem, že tento čas, do tohto 48 hodinového týždenného pracovného limitu, ako to požaduje už aj európska legislatíva, to bude zahrnuté. Ak sa príslušník, alebo ak príslušník dobrovoľne súhlasí, bude môcť aj tento čas prekročiť, ale bez nátlaku a s právom tento súhlas vziať späť, alebo odvolať. Zároveň sa výrazne aj zvyšuje aj peňažná náhrada za túto služobnú pohotovosť z 15 % na 50 % počas pracovných dní a z 30 % na 100 % počas dni pracovného pokoja. Treba povedať, že to nie je len o číslach, je to aj signál, že si prácu týchto záchranárskych zložiek vážime nielen ako pri nejakých vyznamenaniach, ale pri poďakovaniach za rôzne významné udalosti, ktoré sa odohrajú, ale aj v každodennom systémovom prístupe štátu k podmienkam. Že ich čas, ich pohotovosť a ich obetavosť majú teda aj svoju hodnotu, ktorá sa prejaví aj v tej peňažnej hodnote. Dovoľte mi aj pripomenúť, že nejde teda len o hasičov, ale ide o, teda hasičský a záchranný zbor, ale v tomto prípade ide o aj horskú záchrannú službu, ktorá bude vlastne fungovať v tomto istom režime. Zákon zároveň prechádza, ako aj bolo povedané z úst mojich predrečníkov, možným sankciám zo strany Európskej komisie za možný nesúlad, ktorý tu doteraz bol z pohľad legislatívy s európskymi pravidlami. V tomto prípade teda nejde o ľudskosť, ale aj zodpovednosť štátu ako celku k tomuto problému. Chcem tiež oceniť prístup ministra vnútra, ktorý nejde len po tejto jednej línii, ale v tejto dobe sa mu podarila ja vyriešiť situácia, čo sa týka cudzineckej polície, ale aj úspešnou náborovou kampaňou sa mu podarilo do radov policajného zboru priniesť nových uchádzačov, alebo nových záujemcov o službu pre štát. Táto vláda tým pádom aj ukazujem, že vie konať aj rýchlo, aj systémov a aj v prospech tých, ktorí slúžia v prvej línii. Ďakujem za pozornosť.